UPDATE 11:33 - Circulaţia pe magistrala M2 Berceni- Pipera din Capitală a fost reluată

Ciruclaţia pe magistrala M2 Berceni- Pipera din Capitală a fost reluată, după ce marţi dimineaţa izolaţia unei şine a luat foc la staţia de metrou Piaţa Victoriei, sute de persoane fiind evacuate.

Circulaţia pe magistrala M2 Pipera- Berceni a fost reluată, circulându-se pe un singur sens, alternativ.

La momentul transmiterii ştirii, se lucrează pentru înlocuirea defecţiunii.

Potrivit Inpectoratul pentru Situaţii de Urgenţă (ISU) Bucureşti- Ilfov evenimentul a fost semnalat de conductorul unei granituri de metrou care se deplasa pe ruta Piaţa Victoriei spre staţia Aviatorilor, garnitura de metrou întorcându-se în staţia Piaţa Victoriei.

La faţa locului, pompierii intervin cu şase autospeciale de stingere şi patru ambulanţe SMURD, toate persoanele din staţia de metrou Piaţa Victoriei fiind evacuate, nefiind nicio victimă în urma incidentului.

"Au ars 2 m liniari de izolator de la şina de metrou. Incendiul producându-se la 150 de metri de staţia Piaţa Victoriei în sensul spre Aviatorilor", a declarat Adrian Marin de la ISU Bucureşti Ilfov.

"În metroul în care eram au anunţat că e o defecţiune şi hai să ne întoarcem şi mecanicul a început să fugă, vă daţi seama că toată lumea a luat-o la fugă în garnitura respectivă, am ieşit şi am stat vreo 10 minute pe peron, apoi au ajuns pompierii care ţipau să ieşim şi au întins furtunul pe jos", a declarat un martor pentru MEDIAFAX.

"La ora 09:50 s-a detectat fum ieşind din tunel. Nu sunt trenuri blocate în tunel şi nu s-au înregistrat victime" a declarat Evelyn Croitoru, purtătorul de cuvânt al Metrorex pentru MEDIAFAX.

La momentul transmiterii ştirii, circulaţia de metrou la staţia de metrou este blocată.